tartuNLP/wikipedia-smugri-20251201 huggingface dataset:
Steven Tyler

Steven Tyler (oikealta nimeltään Steven Victor Tallarico; s. 26. maaliskuuta 1948 Yonkers, New York) on yhdysvaltalainen muusikko ja lauluntekijä. Hän on Aerosmith-rockyhtyeen päävokalisti.
Tylerillä on isänsä puolelta italialaisia ja saksalaisia sekä äitinsä puolelta alkuperäisamerikkalaisia ja venäläisiä sukujuuria. Hänellä on suuret huulet ja leveä virnistys sekä energinen esitystyyli, ja hän pukeutuu kirkkaanvärisiin ja erikoisiin asuihin.
Yksityiselämä.
Aerosmith-yhtyeen alkuaikoina, vuonna 1975 Tyler suostutteli Julia Holcomb -nimisen bändärin vanhemmat luovuttamaan tytön huoltajuuden itselleen, jotta hän voisi tulla asumaan tytön luo Bostoniin. He seurustelivat ja käyttivät huumeita kolmen vuoden ajan. Omaelämäkerrassa Holcombin nimi on muutettu Diana Halliksi, mutta muut lähteet ovat varmistaneet hänen oikean henkilöllisyytensä. Lopulta paineet muun muassa ikäerosta, talossa sattuneesta tulipalosta ja aborttiin johtaneesta raskaudesta johti parin eroamiseen.
Vuonna 1976 hänellä oli lyhyehkö rakkaussuhde malli Bebe Buellin kanssa. Suhteesta syntyi tytär, näyttelijätär Liv Tyler, mutta suojellakseen tyttöä Tylerin huumeriippuvuudelta hän ja Buell väittivät aluksi lapsen isän olevan Todd Rundgren. Vuonna 1978 Tyler meni naimisiin Cyrinda Foxen kanssa. Liitto kesti kymmenen vuotta ja pariskunta sai yhden lapsen. 1988 hän nai vaatesuunnittelija Teresa Barrickin, jonka kanssa hänellä on kaksi lasta. Tyler ja Barrick erosivat tammikuussa 2006. Nykyään Tyler seurustelee Erin Bradyn kanssa. 
Tyleria ja hänen Aerosmith-kollegaansa, kitaristi Joe Perryä kutsuttiin usein nimellä "Toxic Twins"; nimi annettiin 1970-luvulla heidän runsaan alkoholin- ja huumeidenkäyttönsä takia sekä siksi, että he muistuttavat ulkonäöltään toisiaan. 
Marraskuussa 2009 liikkui huhu, että Tyler olisi jättänyt Aerosmithin. Tyler kiisti huhut. 
Laulamisen lisäksi Tyler soittaa huuliharppua muutamalla Aerosmithin kappaleella, ja hänellä on oma signature huuliharppu. Hän toimi tuomarina ohjelmassa American Idol.
Tyler on Yhdysvaltain republikaanisen puolueen jäsen.
24. toukokuuta 2022 Steven Tyler ilmoittautui vieroitushoitoon, ja Aerosmith perui keikkansa.
Kieron Dyer

Kieron Courtney Dyer (s. 29. joulukuuta 1978 Ipswich) on englantilainen jalkapalloilija, joka edusti useita Englannin Valioliigan seuroja ja niistä pisimpään Newcastle Unitedia. Hän oli pelipaikaltaan keskikenttäpelaaja.
Numerolla 8 pelaava Dyer aloitti ammattilaisuransa kotikaupungissaan Ipswich Townissa vuonna 1996 jo 17-vuotiaana. Hän pelasi seurassa 91 ottelua ennen kuin Newcastle osti hänet 6,5 miljoonalla punnalla. Summa oli Ipswichin historian suurin kauppasumma. 
Elokuussa 2007 Dyer siirtyi pitkän spekulaation jälkeen Newcastlesta lontoolaisjoukkue West Hamiin runsaan 10 miljoonan euron siirtosummalla. Myöhemmin hän edusti Queens Park Rangersia ja Middlesbrough'ta.
Englannin maajoukkuetta Dyer edusti 33 kertaa vuosina 1999–2007. Hänet valittiin vuoden 2002 MM-kisoihin ja vuoden 2004 EM-kisoihin. Ensiesiintymisensä maajoukkueessa hän teki 4. syyskuuta 1999 lukemiin 6–0 päättyneessä voitto-ottelussa Luxemburgia vastaan.
Dyer sairasti primaarista sklerosoivaa kolangiittia ja hänelle tehtiin maksansiirto vuonna 2023.
Infogrames Entertainment

Infogrames Entertainment SA (IESA) oli videopelikehittäjä ja -julkaisija, joka piti päämajaansa Lyonissa, Ranskassa. Sen kaksi alajaostoa ovat Atari, Inc ja Atari Europe. IESAn perustivat Bruno Bonnell ja Christophe Sapet vuonna 1983. Jaostojensa kautta IESA kehitti, julkaisi ja jakeli videopelejä kaikille tärkeimmille tietokone- ja videopelialustoille .
Yhtiö osti Ocean Softwaren 1990-luvun lopulla. Yhtiö osti Accoladen vuonna 1999.
Infogrames, Inc. oli IESAn Yhdysvaltojen jaoston nimi vuoteen 2003 asti; IESA oli hankkinut GT Interactive Software Corporationin 1999 ja muuttanut sen nimen Infogramesiksi . IESA hankki oikeudet Atari-brändiin joulukuussa vuonna 2000 Hasbro Interactivelta. IESA otti brändin lokakuussa 2001 käyttöönsä pelijulkaisuissa. Vuonna 2003 Infogrames Entertainment ilmoitti käyttävänsä nimeä Atari kaikissa toiminnoissa. IESAn Euroopan jaosto nimettiin Atari Europeksi, mutta emoyhtiön nimi jätettiin Infogrames Entertainmentiksi.
IESA omisti hallinnoinnin mahdollistavan osuuden Atari, Inc.:stä, ja omistaa kokonaan Atari Europen. Atari, Inc. julkaisee ja jakelee kehittämiänsä pelejä Yhdysvalloissa; Atari Europe jakelee ja julkaisee pelejä Euroopassa, ja jakelee myös muun muassa Segan, Bandain ja Square Softin nimikkeitä .
Vuonna 2005 Hasbro osti takaisin oikeudet eräisiin peleihin.
Huhtikuussa 2007 ilmoitettiin, että yrityksen perustaja Bruno Bonnell väistyy Infogramesin ja Atarin johdosta ja tilalle astuu Patrick Leleu.
Vuonna 2009 Atari, Inc:n toimitusjohtaja Jim Wilson kertoi, että yritys hankkiutuu eroon Infogrames-nimestä uudelleenjärjestelyjen myötä ja brändäytyy uudelleen Atariksi, joka on Yhdysvalloissa merkittävä nimi. Namco Bandai osti yrityksen Euroopan toiminnot. Nykyinen yritys on Atari SA, joka omistaa alkuperäisen Atarin Atari Interactive -tytäryhtiön kautta.
Huhtikuussa 2024 kerrottiin, että Atari ottaa Infogrames-merkin uudelleen käyttöön julkaisunimenä.
Pelit.
Tunnettuja pelejä ovat muun muassa:
Saran Salama

Saran Salama (8. heinäkuuta 1996 Orimattila – 10. joulukuuta 2016) oli suomenhevonen ja vuosien 2006, 2007 ja 2008 ravikuningas. Se oli 157 cm korkea ja väriltään tummanrautias. Saran Salamaa valmensi koko sen kilpauran ajan sen kasvattaja Tapio Perttunen, joka myös ohjasti suurimman osan sen kilpailuista. Orin omisti Tapion tytär Sara-Juulia Perttunen.
Saran Salaman isä oli kuusi kertaa kuninkuuskilpailuun osallistunut I-palkinnon kantakirjaori Kihin-Muisto. Saran Salama on emänsä Vipon kymmenestä jälkeläisestä menestynein. Saran Salama on kantakirjattu III-palkinnolla Ypäjällä vuonna 2001. Sen kantakirjaluokkaa on korotettu kilpailusuoritusten perusteella vuonna 2002 ja vuoden 2004 uusintatarkastuksessa se on siirretty luokkaan I. Vuosina 2002–2016 Saran Salama sai 322 jälkeläistä.
Kuntalaajennus

Matematiikassa, erityisesti abstraktissa algebrassa, kuntalaajennukset ovat kuntateorian tutkimuksen eräs pääsuuntaus. Kuntalaajennuksen ideana on löytää annetulle kunnalle jokin isompi kunta, johon alkuperäinen kunta voidaan upottaa. Tämän laajemman kunnan tulee myös toteuttaa kunnan aksioomat (kts. kunta).
Kuntalaajennuksia vastaava struktuuri rengasteoriassa ovat rengaslaajennukset. Tämä tutkii siis renkaita, joiden alirengas tiedetään.
Määritelmät.
Olkoon annettu kaksi kuntaa "K" ja "L". Jos "K" on "L":n osajoukko ja "K":n yhteen- ja kertolasku ovat samat kuin "L":ssä, sanotaan, että "K" on "L":n alikunta, "L" on "K":n laajennus ja "L"/"K" on kuntalaajennus.
Jos "L" on "F":n laajennus, joka taas on "K":n laajennus, sanotaan "F":ää "L"/"K":n välikunnaksi tai alilaajennukseksi.
Jos on annettu laajennus "L"/"K" ja "L":n osajoukko "S", merkitään "K"("S"):llä pienintä "L":n alikuntaa, joka sisältää "K":n ja "S":n. Sanotaan, että "K"("S") on saatu adjungoimalla "S":n alkiot "K":hon. Jos "S" sisältää vain yhden alkion "s", merkitään "K"({"s"}):n asemesta usein "K"("s"). Kuntalaajennus muotoa "L"="K"("s") on nimeltään yksinkertainen laajennus, ja "s" on tämän laajennuksen alkualkio.
Jos on annettu kuntalaajennus "L"/"K", voidaan "L":ää ajatella "K"-kertoimisena vektoriavaruutena. Tällöin "L":n alkiot ovat vektoreita ja "K":n alkiot skalaareita. Tämän vektoriavaruuden dimensio määritellään kuntalaajennuksen asteeksi ja tätä merkitään ["L" : "K"].
Astetta 1 oleva laajennus on nimeltään triviaali laajennus. Äärelliseksi laajennukseksi sanotaan laajennusta, jonka aste on äärellinen. Muutoin laajennus on ääretönasteinen.
Huomautuksia.
Merkintä "L"/"K" on täysin formaali, eikä se sisällä mitään tietoa tekijärenkaasta eikä tekijäryhmästä eikä muusta vastaavasta algebrallisesta rakenteesta.
Usein on käytännöllistä puhua kuntalaajennuksen tapaisesta tilanteesta, missä pienempi kunta ei sisälly isompaan, mutta se voidaan upottaa luonnollisesti sinne. Tässä tapauksessa voidaan määritellä kuntalaajennus kahden kunnan välisenä injektiivisenä rengashomomorfismina.
Jokainen annetun kahden kunnan välinen rengashomomorfismi on injektiivinen, joten kuntalaajennukset ovat täsmälleen kuntien kategorian morfismit. Tämän takia ei kuntalaajennuksia käsitellessä tarvita välttämättä injektiivisiä homomorfismeja, vaan tarvittavat homomorfismin ominaisuudet voidaan saada selville jo annetuista kunnista.
Stenkil

Stenkil (n. 1028 – n. 1066) oli ruotsalainen jaarli ja Ruotsin kuningas noin vuosina 1060–1066.
Stenkilistä tuli kuningas Emund Vanhan kuoltua. Eri lähteiden mukaan hän saattoi olla Emundin vävy, sisaren- tai veljenpoika tai poikapuoli sitä kautta, että Stenkilin isän Ragnvald Ulfssonin kuoltua hänen äitinsä meni naimisiin Emundin kanssa. 
Stenkilin mainitaan Adam Bremeniläisen kronikassa "Gesta Hammaburgensis ecclesiae pontificum" tukeneen Ruotsiin lähetettyjä kirkonmiehiä.
Stenkilillä oli useita jälkeläisiä. Pojista ainakin kaksi, Halsten ja Inge, olivat myöhemmin Ruotsin kuninkaita. Stenkil oli suhteellisen suosittu kuningas. Kirkko kiitti häntä Sigtunan piispanistuimen perustamisesta. Hän oli myös jousiampuja, ja norjalaiset lähteet mainitsevat hänen olleen "suuri ja lihava mies sekä hyvä juomakumppani."
Theodoros

Theodoros (; ; ”lahja jumalalta”: , ”jumala” + , ”lahja”) voi viitata seuraaviin henkilöihin:
Terrassa

Terrassa on kaupunki Espanjan Kataloniassa, noin 25 kilometrin päässä Barcelonasta. Vuonna 2015 siellä oli noin 215 000 asukasta.. Asukasluvultaan kunta on Katalonian neljänneksi ja Espanjan 25:nneksi suurin. Kaupunki oli vuoden 1992 Barcelonan olympialaisten maahockeyn pelipaikka; Espanjan naisten joukkue (joka oli suurelta osin Terrassan lähiseudulta kotoisin) voitti kotikisoissa kultamitalin. 1800- ja 1900-luvulla kaupunki oli merkittävä tekstiiliteollisuuskeskus.
Narkissos ja Kultasuu

Narkissos ja Kultasuu () on Hermann Hessen vuonna 1930 kirjoittama romaani.
Romaanin tematiikka.
Romaani käsittelee keskeisesti ristiriitoja maallisen ja taivaallisen, ruumiin ja sielun, järjen ja tunteen sekä taiteen ja tieteen välillä. Näitä dikotomioita kuvaavat ystävykset Narkissos ja Kultasuu, joista toinen on omistautunut Jumalalle ja toinen etsii nautintoa maallisista iloista. Ystävykset tutustuvat Mariabronnin luostarissa, jossa Narkissos on noviisina ja jonne Kultasuu tulee oppilaaksi. Kultasuu ei kuitenkaan viihdy luostarissa, vaikka ihaileekin suuresti Narkissosta ja toivoo tulevansa hänen kaltaisekseen. Kultasuu lähtee luostarista ja kokee suurta epäonnistumisen tunnetta, koska ei kyennyt noudattamaan ajan ihanteita, nöyryyttä, kuuliaisuutta ja hengellisyyttä. Hän kulkee, kohtaa kauneutta, hyvyyttä ja pahuutta ja päätyy taiteilijaksi, kuvanveistäjäksi. 
Hesse kuvaa Narkissoksen ja Kultasuun kahta eri tapaa ymmärtää todellisuutta, toinen tieteen ja toinen taiteen kautta. Narkissos ja Kultasuu pysyvät ystävinä ja ymmärtävät toisiaan huolimatta erilaisuudestaan. He tarvitsevat toisiaan, koska täydentävät toisistaan ne ominaisuudet, jotka toisesta puuttuvat.
Narkissoksen ja Kultasuun voidaan tulkita edustavan myös saman henkilön kahta eri puolta, ja näiden persoonallisuuksien rinnakkaiseloa. Täten kirja käsittelee myös ihmisen omassa mielessä olevia ristiriitaisuuksia. Tätä persoonallisuuksien rinnakkaiselon teemaa Hesse on laajentanut ja tarkentanut kirjassaan "Arosusi".
Modenan maakunta

Modenan maakunta on yksi Italian maakunnista. Se sijaitsee Emilia-Romagnan alueella pääkaupunkinaan Modena.
Modenan maakunnan pinta-ala on 2 688 km² ja väkiluku 701 642 (31.12.2015). 
Maakunta koostuu 47 kunnasta, ja viisi suurinta kaupunkia ovat Modena, Carpi, Sassuolo, Formigine ja Castelfranco Emilia.
Nolberto Solano

Nolberto "Nobby" Albino Solano Todco (s. 12. joulukuuta 1974 Callao) on perulainen jalkapalloilija, joka edustaa Kreikan Superliigassa pelaavaa Larissa FCtä. Hän on pelipaikaltaan keskikenttäpelaaja.
Solano aloitti uransa perulaisessa Municipalissa vuonna 1993. Sen jälkeen hän on edustanut Sporting Cristalia (1994-1997), argentiinalaista Boca Juniorsia (1997-1998) ja nykyistä seuraansa Newcastlea vuodesta 1998 lähtien. Newcastlessa Solano teki debyyttinsä 22. elokuuta 1998 ottelussa Chelseaa vastaan.
Kauden 2004-2005 Solano pelasi lainalla Aston Villassa.
Perun maajoukkuetta Solano on edustanut 76 kertaa ja tehnyt niissä 18 maalia. Kesäkuussa 2005 Solano ilmoitti lopettavansa maajoukkueuransa, kertoen syyksi erimielisyydet valmentaja Freddy Terneron kanssa.
Ramstein-Miesenbach

Ramstein-Miesenbach on kaupunki Kaiserslauternin piirissä Rheinland-Pfalzissa läntisessä Saksassa. Kaupungissa oli 7 981 asukasta vuoden 2020 väestönlaskennassa.
Ramstein-Miesenbach perustettiin kesäkuussa 1969 yhdistämällä Ramsteinin ja Miesenbachin kylät. Ramstein-Miesenbachista tuli kaupunki vuonna 1991. Ramstein-Miesenbach on noin 19 000 asukkaan seutukunnan keskus. Kylistä Ramstein on mainittu vuonna 1215 ja Miesenbach 1255.
Ramsteinissa on Yhdysvaltain ilmavoimien Ramsteinin lentotukikohta. Lentotukikohta on yli 16 000 yhdysvaltalaisen sotilaan Kaiserslautern Military Communityn suurin osa. Flugtag '88 -ilmailunäytöksessä tapahtui 28. elokuuta 1988 onnettomuus, jossa sai surmansa 70 ihmistä.
Metalliyhtye Rammstein on ottanut nimensä lentotukikohdan ja onnettomuuden mukaan.
Guy-Manuel de Homem-Christo

Guy-Manuel de Homem-Christo (oik. Guillaumme Emmanuel Paul de Homem-Christo, s. 8. helmikuuta 1974 Pariisi, Ranska) on ranskalainen muusikko ja toinen Daft Punkin jäsenistä. Hänellä on myös oma levy-yhtiö, Crydamoure. Daft Punkin logo on de Homem-Christon suunnittelema.
De Homem-Christo tuotti Sébastien Tellierin albumin "Sexuality".
Walter Extra

Walter Extra on saksalainen taitolentäjä ja lentokonesuunnittelija. 
Hän johtaa omaa Extra Flugzeugbau-lentokonetehdasta, joka valmistaa taitolentokoneita.
Extra alkoi suunnitella omia lentokoneita kilpailtuaan taitolennon maailmanmestaruudesta vuonna 1982. Hänen koneensa kilpailevat venäläisen Suhoin taitolentokoneiden kanssa maailman parhaan asemasta.
Forlì

Forlì on kaupunki Italiassa, Emilia-Romagnan alueella. Asukasluku on 118 255 (arvio 2014), ja kaupunki on Forlì-Cesenan maakunnan pääkaupunki. Forlì on maanviljely- ja teollisuuskeskus, ja kaupungissa toimii Bolognan yliopiston osastoja sekä tulkkauksen ja kääntämisen korkeakoulu "SSLMIT".
Maantiede.
Forlì sijaitsee noin 70 kilometriä Bolognasta kaakkoon, Bolognasta Riminille vievän rautatien varrella Apenniinien itärinteillä. Sen länsipuolella virtaa Montonejoki. Lähin huomattava rantakohde on Cesenatico noin 40 kilometrin ajomatkan päässä Forlìsta itään. Kuuluisa Imolan moottorirata sijaitsee noin 30 kilometriä Forlìsta luoteeseen.
Historia.
Antiikki.
Kaupunki perustettiin roomalaisella kaudella nimellä "Forum Livii". Sen perustaja oli todennäköisesti Gaius Livius Salinator konsulivuonnaan 188 eaa. Kaupunki sijaitsi historiallisen Via Aemilian varrella, joka yhdisti Adrianmeren rannalla sijainneen Ariminumin Forum Liviistä luoteeseen sijainneeseen Placentian kaupunkiin.
Myöhempi historia.
Forlìn keskiaikaisen historian käännekohtiin lukeutuu muun muassa ajanjakso 1275–1283, jolloin ylimys Guido da Montefeltro (1223–1298) johti Forlìssa, tuolloisessa itsenäisessä kaupunkivaltiossa, Kirkkovaltion vastaista kamppailua. Merkittävin taistelu käytiin toukokuussa 1282 Paavi Martinus IV:n lähettämien osastojen ja Guido da Montefeltron joukkojen välillä. Guido da Montefeltro voitti taistelun, mutta kaupungin oli kuitenkin seuraavina vuosina taivuttava paaville lojaalien hallitsijasukujen, sittemmin erityisesti Ordelaffien, valtaan.
Forlìn uudemmassa historiassa merkittävinä pidettyjä vaiheita ovat muun muassa Italian yhdistyminen 1800-luvulla, ns. risorgimento, johon Forlìn kaupunki myötävaikutti, sekä Benito Mussolinin fasistinen valta 1920-luvulta toisen maailmansodan loppuun. Fasistinen aika jätti jälkensä erityisesti Forlìn arkkitehtuuriin. Huomionarvoisia kohteita ovat "Piazzale della Vittoria" ja sen laidalla sijaitseva koulurakennus "Collegio Aeronautico" vuodelta 1934, nyk. klassinen lukio .
Keskeisiä nähtävyyksiä.
Kaupungissa on historiallista arkkitehtuuria erityisesti keskiajalta, varhaiselta uudelta ajalta sekä fasistisen vallan ajalta. Huomattavimpia nähtävyyksiä ovat:
Kuuluisia henkilöitä.
Kuuluisin Forlìssa syntyineistä on renessanssimaalari Melozzo da Forlì. Diktaattori Benito Mussolini syntyi läheisessä Predappion kylässä.
Extra Flugzeugbau

Extra Flugzeugbau on saksalainen lentokonetehdas.
Sen perusti Walter Extra vuonna 1980. Yhtiön toimipisteet ovat Dinslakenin lentokentän luona Hünxessä, Nordrhein-Westfalenissa.
Lentokoneet.
Taitolentokoneet
Yleisilmailukoneet
Thomas Bangalter

Thomas Bangalter (s. 3. tammikuuta 1975 Pariisi, Ranska) on ranskalainen muusikko. Hän on toinen Daft Punkin jäsenistä ja hänellä on oma levy-yhtiö, Roulé.
Bangalter kuuluu DJ Falconin kanssa Together -nimiseen duoon. Duo on julkaissut singlet "Together" ja "So Much Love to Give".
Bangalter on naimisissa näyttelijä Élodie Bouchezin kanssa, jonka kanssa hänellä on kaksi lasta, pojat Tara-Jay ja Roxan. Perhe asuu Kalifornian Beverly Hillsissä.
Göttingen (piirikunta)

Göttingenin piirikunta () on Ala-Saksin osavaltion eteläkärjessä sijaitseva yksi Saksan piirikunnista. Se on pinta-alaltaan 1 117,47 neliökilometrin suuruinen. Sen asukasluku vuoden 2005 lopussa oli 262 091, ja asukastiheys 234,5 asukasta yhtä neliökilometriä kohden. Piirikunnan keskus on Göttingenin kaupunki.
Göttingenin piirikunta sai alkunsa vuonna 1885, kun Preussin hallitus perusti sen Mündenin ja Duderstadtin piirikuntien ohella. Nämä piirikunnat säilyivät 88 vuoden ajan, kunnes ne vuonna 1973 yhdistettiin nykyiseksi Göttingen piirikunnaksi.
Kouko

Kouko eli kouvo tarkoittaa erilaisia pahoja olentoja suomalaisessa kansanperinteessä. Koukoa on käytetty lasten pelotteluun. 
Kouko on käsitetty muun muassa kummitukseksi, täiksi, petoeläimeksi (varsinkin karhuksi) tai isokokoiseksi ihmiseksi. Kouvosta on kerrottu runoja ja tarinoita myös ilman käsitystä siitä, mikä kouko on. 
Kouvon on kuvailtu olevan pelottava ja väriltään musta. Kouvon on uskottu olevan kuoleman sanansaattaja, tai jopa kuolema itse. Kouvon äänen kuuleminen merkitsi lähestyvää kuolemaa. 
Virossa sanan vastine kõuk tarkoittaa kaukaista esivanhempaa, murteissa kõuk merkitsee ukkosta. Kouko on lainattu itämerensuomalaisiin kieliin balttilaiskielistä, joissa sanan vastine on tarkoittanut pienikokoista haltijaa.
Axenstar

Axenstar (entiseltä nimeltään Powerage) on ruotsalainen power metal -yhtye.
Historia.
Kitaristi Peter Johansson ja basisti Magnus Ek perustivat Axenstarin vuonna 1998. Laulajaksi otettiin "Mr.Eddie" , rumpaliksi Johan Burman (Chemical Co-operation) ja kitaristina toimi Magnus Söderman (Lost Souls). Tuolloin yhtye soitti vain cover-kappaleita ja kulki nimellä Powerage. Vuonna 1999 Poweragen kokoonpano muuttui. 2001 nimensä Axenstariksi muuttaneen yhtyeen muodostivat laulaja Magnus Eriksson, kitaristit Thomas Eriksson ja Peter Johansson, basisti Magnus Ek ja rumpali Pontus Jansson. Tällä kokoonpanolla Axenstar levytti debyyttialbuminsa "Perpetual Twilight" lokakuussa 2002 sekä kaksi seuraava albumiaan "Far From Heavenin" toukokuussa 2003 ja "The Inquisitionin" 2005. Kolmannen albumin julkaisun jälkeen molemmat vanhoista kitaristeista lähtivät Axenstarista ja heidän tilalleen otettiin Joakim Jonsson. Jälleen uudella kokoonpanolla, ja uuden levy-yhtiön alaisuudessa, Axenstar levytti uusimman albuminsa, "The Final Requiem", keväällä 2006.
Lemmas

Lemmas on suomalainen taruolento. Se on suloinen nymfi, joka osasi hoitaa haavoja ja lieventää kipuja. Lemmasta kutsuttiin myös nimityksellä "Lemmas Laukan Hattaria – Suo muron murottaria". Hän hämmensi soista ja rämeistä nostettua malmia, kun sitä keitettiin.
Synnyin rokkaamaan

Synnyin rokkaamaan on Rauli "Badding" Somerjoen debyyttialbumi, joka julkaistiin kesäkuussa 1971. Albumi sisältää muutamaa poikkeusta lukuunottamatta vanhojen rock and roll -kappaleiden suomennettuja versioita, joita ovat aiemmin tulkinneet mm. Chuck Berry ja Elvis Presley.
Albumin tunnetuimmaksi kappaleeksi nousi Somerjoen itsensä sanoittama ja säveltämä ”Valot”, josta Badding teki myös englanninkielisen version Peter O'Neillin kääntämänä vuonna 1975. Kappale lähetettiin myös itse Elvikselle Somerjoen saatuaan Elviksen osoitteen. 
Albumi ei noussut julkaisunsa aikoihin Suomen levylistoille, mutta Baddingin alkaessa lyödä itseään läpi kesällä 1973 kyseinen albumi kohosi heinäkuussa 1973 parhaimmillaan 11. sijalle ja pysyi levylistoilla yhteensä 23 viikon ajan.
Albumi julkaistiin vuonna 1971 vinyylilevynä ja C-kasettina Love Recordsin toimesta. Levy julkaistiin uudestaan vinyylinä kesällä 1973 Somerjoen alkaessa lyödä itseään läpi. Vuonna 1987 albumista julkaistiin uudet vinyyli- ja C-kasettipainokset ja kahden vuoden kuluttua vuonna 1989 albumi julkaistiin ensimmäistä kertaa CD-levynä. Vuonna 2000 albumi julkaistiin remasteroituna CD-painoksena, jossa oli alkuperäisten kappaleiden lisäksi kolme bonuskappaletta. Albumi julkaistiin jälleen vinyylilevynä vuonna 2011.
Kappaleet.
Kaikki kappaleet suomentanut/sanoittanut Jarkko Laine, ellei toisin mainita.
Vuoden 2000 CD-julkaisun bonuskappaleet.
Kappaleet 16 ja 17 kuullaan myös Risto Jarvan elokuvassa "Bensaa suonissa" vuodelta 1970.
Vinyylilevyn takakannessa on Markku Innon kirjoittama puhe:
Kelpo Pojat

Kelpo pojat on suomalainen rockyhtye, jonka tyylilaji on suomirock. Yhtye perustettiin vuonna 1985 Helsingin Myllypurossa.
Yhtyeen ensimmäinen esiintyminen oli 1986 Espan lavalla. Sittemmin esiintymisiä on kertynyt noin 800, myös Saksassa ja Virossa.
Jäsenet.
Timo Kontio on runoilija Tomi Kontion kaksoisveli. Tomi Kontio on tehnyt suuren osan yhtyeen teksteistä. Sävellykset ovat Markku Valtosen, samoin muutama sanoitus.
Soita minulle, Helena!

Soita minulle, Helena! on Aino Räsäsen esikoisteos vuodelta 1945. Naisten viihdekirjallisuuteen kuuluva teos on Suomen suosituimpia kirjoja. Vuoteen 1996 mennessä sitä oli painettu jo 128 800 kappaletta. Romaanin ottivat omakseen varsinkin maaseudun naiset. 
"Soita minulle, Helena!" on 22-vuotiaan kansakoulunopettaja Helena Parolan tarinan kertova rakkausromaani. Rakkaus, nimenomaan avioliitossa, on kirjassa naiseuden täyttymys, jota seuraa äitiys. Teos on myös kehityskertomus. Rakkaus antaa puitteet kehittymiselle. Koko romaanin ajan sankarina kuvataan paikallisen kartanon poikamiesisäntää Jari Junkkeria. Hän edustaa miehen ihannetta aina agronomi-titteliä myöten. 
Helena ja Jari rakastavat toisiaan, mutta kumpikaan ei uskalla ilmaista tunteitaan omista syistään. Romaanin käännekohta on, kun Helenan serkku saa lapsen: Helena alkaa tuntea suurta halua tulla äidiksi Jarin lapselle. Äitinä hän voisi toteuttaa koko naiseutensa.
Räsänen kirjoitti tarinalle jatkoa romaanissa "...ja Helena soittaa", joka julkaistiin 1950.
Kirjasta on tehty myös elokuvasovitus "Soita minulle, Helena!" vuonna 1948.
Lankamaa

Lankamaa on keskisuuri kylä Laukaan kunnassa Keski-Suomessa. Lankamaa liitettiin Laukaan kuntaan vuonna 1967. Sitä ennen Lankamaa kuului Hankasalmen kuntaan. Lankamaan kylä rajoittuu kolmeen järveen: idässä Kynsivesi, etelässä Leivonvesi ja lännessä Kuusvesi. 
Lankamaan harjualue on luokiteltu valtakunnallisesti merkittäväksi alueeksi, kun otetaan huomioon alueen geologiset, biologiset ja maisemalliset arvot sekä luonnontilaisuuden säilyneisyys.
Lastenkirja Kappasivai-karhun seikkailut sijoittuvat Lankamaalle. Kirjasarjan on kirjoittanut Päijänne-liikkeen toinen johtohahmo Martti Muurikainen. Myös rallin nelinkertaisen maailmanmestarin Juha Kankkusen kotitila sijaitsee Mannilassa, Lankamaalla.
Lankamaalta löytyvät myös Lankavuori, Lankalahti, Lankalampi ja Lankajärvi. Lankamaalla on toimiva kyläseura. Lankamaalla on ajettu useasti Suomen rallin erikoiskoe.
Historia.
Lankamaalla on ollut asutusta ainakin 1500-luvulta lähtien. Lankamaa kuului aiemmin Hankasalmen kuntaan, kunnes 1. tammikuuta 1967 Lankamaa liitettiin Laukaan kuntaan. Samalla Lankamaan koulupiiriin liitettiin osa Simunan kylästä sekä Kuusvedenranta.
Ossi Oikarinen

Ossi Oikarinen (s. 3. toukokuuta 1970) on suomalainen Formula 1 -sarjassa työskennellyt insinööri. Oikarinen on työskennellyt myös DTM-sarjan Team Rosbergissa ja BMW:n tiimissä. Marraskuusta 2014 lähtien Oikarinen on työskennellyt A-lehtien Tuulilasi-lehden testaustoiminnan päällikkönä.
Koulutus ja ura.
Oikarinen haaveili autourheilu-urasta pienestä pitäen. Hän harrasti muun muassa mikroautoilua yli vuosikymmenen ajan, huolsi autoja sekä toimi kartanlukijana rallikilpailuissa.
Oikarinen opiskeli Walter Ahlströmin Teknillisessä Oppilaitoksessa (Savonia-ammattikorkeakoulun Varkauden tekniikan yksikkö), josta hän valmistui insinööriksi vuonna 1995 alanaan sähköautomaatio.
Insinöörityön Oikarinen teki Saksassa ja jäi töihin uuneja teollisuuskäyttöön valmistavaan yritykseen. Sieltä Oikarinen siirtyi seuraavana vuonna tuotekehityspuolelle englantilaiseen yritykseen, joka valmistaa muun muassa iskunvaimentimia kilpa-autoihin. Oikarinen sai tässä työssä ensikosketuksen huippukilpa-autoiluun kiertäessään muutamissa kilpailuissa Formula 3 -tallien mukana sekä MM-ralleissa asiakkaiden mukana.
Formula 1.
Seuraavana vuonna Oikarinen haki avointa työpaikkaa formulatalli Arrowsilla. Hänellä katsottiin olevan oikea kokemus- ja koulutuspohja, joten hänet valittiin kahden muun lisäksi noin 200 hakijan joukosta. Työt Oikarinen aloitti joulukuussa 1997.
Oikarinen toimi Formula-uransa alussa datainsinöörinä Arrowsin F1 -tallissa (1997–2000), ja oli Toyotan palkkalistoilla kaudet 2001–2006. Toyotalla ollessaan hän toimi muun muassa Jarno Trullin kisainsinöörinä.
Elokuussa 2006 Oikarinen lopetti työt Toyotalla Turkin osakilpailun jälkeen. Tammikuussa 2007 vahvistettiin Oikarisen siirtyvän BMW Sauberille, jossa hän aloitti 2. huhtikuuta päätesti-insinöörinä.
Maaliskuussa 2009 Oikarinen liittyi Ferrarin F1-tiimiin. Hän vastasi tallin testaustoiminnasta.
DTM.
Vuoden 2012 alussa Oikarinen siirtyi DTM-luokassa ajavan Team Rosbergin pääinsinööriksi ja työskenteli siellä vuoteen 2015 saakka. Parin vuoden tauon jälkeen keväällä 2017 Oikarinen palasi DTM:n pariin BMW:n kolmostallin tiimimanagerina.
Televisiokommentaattorina.
Vuonna 2013 Oikarinen liittyi mukaan MTV:n F1-asiantuntijatiimiin. Hän työskenteli MTV:llä kommentaattorina vuoteen 2021 asti, jolloin formuloiden televisio-oikeudet siirtyivät MTV:ltä Viaplaylle. Oikarinen aloitti Viaplayn F1-kommentaattorina vuonna 2022.
Italian Grand Prix

Italian Grand Prix () on Monzassa Italiassa järjestettävä vuosittainen Formula 1 -sarjan osakilpailu.
Italian Grand Prix järjestettiin ensimmäisen kerran vuonna 1921 ja Monzassa vuonna 1922. Formula 1:n MM-sarjaan se on kuulunut jo ensimmäisestä Formula 1 -kaudesta 1950 lähtien. Kaudella 1980 kilpailu ajettiin poikkeuksellisesti Imolan radalla.
Eniten voittoja on Michael Schumacherilla ja Lewis Hamiltonilla, kummallakin viisi. Nico Rosberg on vuoden 2016 voitollaan toistaiseksi ainoa Suomen kansalainen, joka on voittanut kilpailun.
Voittajat.
"Punataustaiset kilpailut eivät kuuluneet Formula 1:n MM-sarjaan."
Franz Xaver Wagenschön

Franz Xaver Wagenschön (2. syyskuuta 1726 Littisch, Böömi – 1. tammikuuta 1790 Wien, Itävalta) oli böömiläissyntyinen taidemaalari. Hän muutti 1747 Wieniin opiskelemaan maalausta. 
Alkuun hän maalasi muotokuvia, muun muassa Itävallan keisarinnan Maria Teresian lasten kuvat. Myöhemmin hän keskittyi uskonnollisiin maalauksiin. Wagenschönin tunnetuimpia teoksia lienee Ranskan kuningattaren Marie Antoinetten muotokuva vuodelta 1770.
Brasilian Grand Prix

Brasilian Grand Prix () oli Brasiliassa järjestetty Formula 1 -sarjan osakilpailu.
Kilpailua on ajettu Autódromo José Carlos Pacen moottoriradalla Interlagosissa São Paulossa ja Autódromo Internacional Nelson Piquet’n moottoriradalla Jacarepaguássa Rio de Janeirossa. Kaudesta 2021 alkaen Brasilian osakilpailun nimi on ollut São Paulon Grand Prix.
McLaren on saavuttanut menestystä Brasilian Grand Prix:ssä, koska sillä on eniten voittoja, paalupaikkoja, nopeimpia kierroksia ja palkintosijoituksia.
Historia.
Brasilian GP muistetaan varsinkin vuoden 2003 kilpailusta, jossa Mark Webber ajoi kovalla vauhdilla seinään ja Fernando Alonso törmäsi Webberin renkaaseen, jolloin hänkin ajautui seinään. Kilpailu keskeytettiin punaisella lipulla, koska rata oli täynnä romua. Voitosta ei kuitenkaan heti kilpailun jälkeen ollut täyttä varmuutta. Kimi Räikkönen julistettiin heti kilpailun jälkeen voittajaksi, mutta myöhemmin Giancarlo Fisichella korjattiin kilpailun voittajaksi.
Voittajat.
Mika Häkkinen ja Kimi Räikkönen juhlivat mestaruusvuosinaan Brasilian GP:n voittoa, myös Nico Rosberg voitti kilpailun kahdesti vuosina 2014 ja 2015. Keke Rosberg hylättiin toiselta sijalta omana mestaruusvuonnaan 1982 ja myös vuonna 1983 eikä tuolloin toista sijaa jaettu kenellekään.
"Punataustaiset kilpailut eivät kuuluneet Formula 1:n MM-sarjaan."
Musta kobra

Musta kobra on Ilkka Remeksen toinen nuorille suunnattu jännitysromaani. Se julkaistiin vuonna 2004 WSOY:n kustantamana. Kirjan päähenkilö on myös muissa Remeksen nuortenkirjoissa seikkaileva Aaro Korpi. Kirjan päällyksen on tehnyt Mika Tuominen.
Klemm

Klemm oli saksalainen, Hanns Klemmin vuonna 1926 Böblingeniin perustama lentokonetehdas, joka tuli kuuluisaksi 1930-luvun alkupuolen urheilukoneillaan.
Klemmin lentokoneita olivat:
Eurovision laulukilpailu 1997

Eurovision laulukilpailu 1997 oli järjestyksessään 42. Eurovision laulukilpailu ja se järjestettiin Dublinissa 3. toukokuuta 1997. Juontajina toimivat Ronan Keating ja Carrie Crowley. Kilpailun voitti Ison-Britannian edustaja Katrina and the Waves kappaleella "Love Shine a Light". Se sai yhteensä 227 pistettä, 10 pistettä viidestä maasta ja ennätyksellisesti 12 pistettä kymmenestä maasta. 
Pitääkseen lähetyksen kolmessa tunnissa esitteli Euroopan yleisradiounioni tälle vuodelle uuden rotaatiojärjestelmän korvaamaan edellisvuoden kilpailun yhteydessä kokeillun alkukarsinnan: maat, joilla on alhaisin pistekeskiarvo viimeiseltä neljältä vuodelta joutuisivat jättämään vuoden 1997 kilpailun väliin ja maat, joilla on alhaisin pistekeskiarvo viimeiseltä viideltä vuodelta joutuisivat jättämään tulevat kilpailut väliin. Jos maa joutuu jättämään yhden vuoden väliin, se saisi osallistua automaattisesti seuraavana vuonna. Belgian, Romanian, Slovakian ja Suomen pistekeskiarvo ei riittänyt osallistumisoikeuteen tämän vuoden kilpailuun. Bosnia ja Hertsegovina pääsi kilpailuun Israelin pidettyä vapaehtoisen välivuoden.
Kappaleet.
Kapellimestarit.
Vuonna 1997 taustanauhojen käyttö sallittiin ilman lavalla tehtävää soiton imitointia. Kuitenkin yhä suurin osa maista valitsi oman kapellimestarin johtamaan maansa kappaleen. Ylikapellimestari oli Frank McNamara, joka ei tänä vuonna johtanut yhtäkään kilpailukappaletta, mutta hän oli aikaisemmin johtanut Islannin laulut vuosina 1994 ja 1995.
Pistetaulukko.
Tässä kilpailussa kokeiltiin ensimmäistä kertaa puhelinäänestystä viidessä maassa, jotka olivat Itävalta, Sveitsi, Saksa, Ruotsi ja Iso-Britannia. Muissa maissa noudatettiin edelleen vanhaa tuomaristokäytäntöä, mutta seuraavana vuonna puhelinäänestys olikin käytössä jo lähes jokaisessa osallistujamaassa.
Karsintamenetelmä neljän aikaisemman vuoden pistekeskiarvon mukaan.
Mukaan vuoden 1997 Euroviisuihin pääsi tämän listan 23 parasta maata. Italia palasi mukaan kilpailuun. Keltaisella taustavärillä on merkitty kilpailusta jäähylle joutuneet maat. Lisäksi Israel vetäytyi vapaaehtoisesti, koska kilpailu oli holokaustin muistopäivänä. Muussa tapauksessa Bosnia-Hertsegovina olisi joutunut jäämään pois. Suomen olisi pitänyt saada vuonna 1996 vähintään 63 pistettä päästäkseen mukaan. Vuoden 1996 voittaja Irlanti oli automaattisesti mukana vuoden 1997 kisassa, se on merkitty hopeisella taustavärillä. Taulukossa eivät ole myöskään vuoden 1996 kisan alkukarsinnasta vapaaehtoisesti poissa olleet maat. Pistekeskiarvot on laskettu laskemalla kunkin maan pistemäärät vuosilta 1993–1996 yhteen ja jakamalla summa maan osallistumiskertojen määrällä niinä neljänä vuotena.
Bücker Flugzeugbau

Bücker-Flugzeugbau GmbH oli saksalainen lentokonetehdas, joka perustettiin vuonna 1932 ja joka toimi vuoteen 1945. Se teki Luftwaffen peruskoulukoneet.
Yhtiön perusti Carl Clemens Bücker, joka oli entinen Saksan laivaston upseeri. Hän oli osallistunut ensimmäiseen maailmansotaan. Sen jälkeen hän työskenteli vuosia Ruotsissa osallistuen Svenska Aero -lentokonetehtaan perustamiseen. Hän myi osuutensa siitä vuonna 1932 ja palasi Saksaan perustaen tehtaan sinne. Tehtaan yhtiö perusti Johannisthaliin, Berliiniin, vuonna 1934. Tehtaan, Saksan ja Ruotsin varusteluteollisuuskytkennät ovat mielenkiintoisia ottaen huomioon sen pääsuunnittelijan Saksassakin olleen ruotsalainen Andersson, joka sodan alettua palasi Saabille. Tämän takia Saab Safirissa on moni Bestmannin piirteitä.
Bückerin kolme suosituinta konetta olivat Bücker Bü 131 "Jungmann" (1934), Bücker Bü 133 "Jungmeister" (1936) ja
Bücker Bü 181 "Bestmann" (1939). 
Näiden lisäksi tehdas valmisti lisenssillä seuraavia koneita:
Osia tehdas teki seuraaviin:
Sodan lopussa tehdas jäi Neuvostoliiton vyöhykkeelle ja yhtiö lopetti toimintansa.
Bü 181-konetta valmistettiin toisen maailmansodan jälkeen Tšekkoslovakiassa ja Egyptissä.
Bückerin lentokoneet
George Tupou V

George Tupou V (tongaksi: "Siaosi Tupou V", koko nimeltään "Siaosi Tāufaʻāhau Manumataongo Tukuʻaho Tupou V", 4. toukokuuta 1948 Nukuʻalofa, Tonga – 18. maaliskuuta 2012 Hongkong) oli Tongan kuningas isänsä Taufa’ahau Tupou IV:n kuolemasta 11. syyskuuta 2006 lähtien. 
George Tupou V opiskeli sveitsiläisessä eliittikoulussa ja Oxfordin yliopistossa Britanniassa. Hän oli myös Sandhurstin kuninkaallisessa sotilasakatemiassa. 
Jo kruununprinssinä ollessaan kuningas oli mukana Tongan politiikassa ja vuodet 1979–1998 hän toimi maansa ulkoministerinä. Politiikan lisäksi hänellä oli huomattavia liiketoimia Tongalla ja ulkomailla ilmailussa, tiedotusvälineissä, pankkitoiminnassa ja sähkönjakelussa, joista viimeksi mainittu on aiheuttanut vastarintaa, koska sähkönhinta on nousussa. Kuningas ei ollut naimisissa, mutta hänellä oli avioton tytär 'Ilima Lei Tohi. Vuonna 2008 kuningas ilmoitti luopuvansa absoluuttisesta vallasta vapailla vaaleilla valitun parlamentin ja pääministerin hyväksi.
George Tupou V:n kruunajaiset järjestettiin 1. elokuuta 2008 alkaen. Viisipäiväisten juhlallisuuksien tuhanteen kutsuvieraaseen kuuluivat Japanin kruununprinssi Naruhito, Thaimaan prinsessa Maha Chakri Sirindhorn ja Gloucesterin herttua ja herttuatar. Kruunajaisia jouduttiin lykkäämään maan vuoden 2006 mellakoiden vuoksi.
Maaliskuussa 2012 kuninkaan ilmoitettiin kuolleen hongkongilaisessa sairaalassa. Häneltä oli edellisenä vuonna leikattu syöpä munuaisesta.
Tupou V:n seuraaja Tongan kuninkaana on hänen veljensä Tupou VI. George Tupou V ei itse koskaan mennyt naimisiin.
Malpensan kansainvälinen lentoasema

Malpensan kansainvälinen lentoasema () on kansainvälinen lentoasema Italiassa, Varesen maakunnassa, lähellä Milanoa. Se on yksi Milanon kolmesta kaupallisesta lentoasemasta Linaten lentoaseman ja Orio al Serion lentoaseman ohella.
Malpensan kansainvälinen lentoasemassa on kaksi terminaalia: T1 kaupalliselle liikenteelle ja T2 charter- ja halpalentoliikenteelle.
Malpensa on noin 22 miljoonalla vuotuisella matkustajallaan Italian toiseksi vilkkain lentoasema Leonardo da Vincin kansainvälisen lentoaseman jälkeen.
Sijainti.
Malpensan lentoasemalta on yhteys Milanon Cadornan rautatieasemalle, josta on yhteydet Milanon metroon, kaupunkijunaan sekä lähijuniin. Junat liikennöivät terminaali 1:een puolen tunnin välein.
Malpensasta on linja-autoyhteys Milanon päärautatieasemalle, josta on jatkoyhteydet Trenitalian juniin sekä Milanon metroon. Matka-aika on noin tunti, mutta se saattaa muuttua liikennetilanteen mukaan.
Terminaali 1:n ja 2:n yhdistävä maksuton bussi liikennöi 20 minuutin välein vuorokauden ympäri.
Malpensasta on myös yhteyksiä Linaten lentoasemalle sekä joihinkin Pohjois-Italian kaupunkeihin ja Sveitsiin.
Lentoyhtiöt ja kohteet.
Terminaali 1C.
Rakenteilla
James Moroka

Tohtori James Sebe Moroka (16. maaliskuuta 1891 Thaba-Ncho, Oranjen vapaavaltio – 10. lokakuuta 1985) oli eteläafrikkalainen lääkäri ja poliitikko. Hän oli yksi ensimmäisistä mustista eteläafrikkalaisista, joka valmistui lääkäriksi. Moroka opiskeli lääketiedettä Edinburghin yliopistossa. 
Moroka valittiin Afrikan kansalliskongressin puheenjohtajaksi CYL:n tuella joulukuussa 1948 ja hänen puheenjohtajakaudellaan ANC:n vastarinta apartheidia vastaan alkoi radikalisoitua. James Moroka erotettiin ANC:stä vuonna 1952 hänen myönnettyä kommunismin hävittämislain nojalla häntä vastaan nostetut syytteet, vetosi lieventäviin asianhaaroihin ja julkisesti sanoutui irti ANC:n periaatteista. ANC:n puheenjohtajaksi nousi päällikkö Albert Luthuli.
Miika Partala

Miika Jorma Partala on sanoittaja, säveltäjä, kitaristi, laulaja. Partala on tullut tunnetuksi yhtyeissä Deuteronomium, No Man's Band, Stoner Kings, Icon Clan, Matkamiehet, Megiddon ja Feiled. 
Hän toiminut myös Metallimessun solistina muutamia kertoja.
Ryhmäaluelaki

Ryhmäaluelaki (, ) vuodelta 1950 oli Etelä-Afrikan parlamentin säätämä laki, joka kuului maan apartheid-järjestelmään. Lain perusteella Etelä-Afrikka jaettiin eri roduille varattuihin alueisiin, joilta muiden etnisten ryhmien oli lähdettävä. Laki antoi hallitukselle vallan julistaa jokin alue kuuluvaksi jollekin tietylle ryhmälle ja poistaa muihin ryhmiin kuuluvat asukkaat alueelta väkivalloin. Laki kumottiin 5. kesäkuuta 1991.
Lain perusteella kaikki Etelä-Afrikan kehittyneimmät alueet varattiin valkoisille ja mustat, intialaiset ja värilliset sijoitettiin maaseudulle tai kaupunkien laitamille. 84 % maan pinta-alasta varattiin valkoisille, jotka edustivat 15 % väestöstä. Tämä epäsuhta johti ylikansoitukseen, sairauksiin ja ruokapulaan. Mustille varattuja aluita nimitettiin "heimokotimaiksi" tai bantustaneiksi.
Ryhmäaluelain nojalla siirrettiin 3,5 miljoonaa ihmistä pois kodeistaan. Siirretyistä vain 2 % oli valkoisia ja toisin kuin muut etniset ryhmät, nämä siirrettiin aikaisempaa aluettaan paremmille alueille. Kaupunkien ulkopuolelle perustetut townshipit aiheuttivat pitkiä työmatkoja ei-valkoiselle väestölle ja aiheuttivat sen, että suurin osa peruspalveluista kuten sairaalat ja poliisilaitokset olivat heille saavuttamattomissa. Ryhmäaluelain perusteella vain valkoiset saattoivat omistaa yrityksiä tai harjoittaa liiketoimintaa valkoisten alueilla, mikä hidasti ja vaikeutti muiden ryhmien taloudellista kehitystä.
Lakia sovellettiin pian muun muassa Johannesburgin Sophiatownin alueelle, joka oli ollut yksi kaupungin vanhimpia mustia asuinalueita. Hallitus julisti sen valkoiseksi, ja noin 65 000 asukasta siirrettiin kolmentoista mailin päässä sijaitsevalle uudelle alueelle. Kapkaupungissa lain nojalla tuhottiin värillisten asuttama District Six -alue.
Wayne Barlowe

Wayne Douglas Barlowe (s. 6. tammikuuta 1958 Glen Cove, New York) on yhdysvaltalainen tieteis- ja fantasiataiteilija sekä kirjailija. Hän on kuvittanut yli 300 kirjaa tai aikakauslehteä. Lisäksi hän on työskennellyt useiden elokuvien konseptitaiteilijana.
Vuonna 2004 Discovery Channel tuotti Barlowen tuntemattomalle planeetalle suuntautuvasta tutkimusretkestä kertovan "Expedition"-kirjan pohjalta kaksituntisen fiktiivisen dokumenttiohjelman nimeltä "Alien Planet". Se esitettiin ensimmäisen kerran toukokuussa 2005.
Yersinia

Yersinia on gramnegatiivisten sauvanmuotoisten bakteerien suku. "Yersinia"-bakteerit ovat fakultatiivisia anaerobeja. Monet suvun jäsenet ovat ihmiselle patogeenisia ja aiheuttavat muun muassa vakavia vatsatauteja. Suku sai nimensä sveitsiläisen bakteriologin Alexandre Yersinin (1863–1943) mukaan, joka löysi "Yersinia pestis" -bakteerilajin vuonna 1894.
"Yersinia enterocolitica" -bakteeria voivat kantaa oireettomasti siat, muut tuotantoeläimet ja lemmikkieläimet. "Yersinia pseudotuberculosis" -bakteeri voi levitä myös jyrsijöiden, lintujen ja jopa vihannesten välityksellä. Yersinia ei yleensä tartu ihmisestä toiseen. Molemmat bakteerit voivat aiheuttaa suolistotulehduksen eli yersinioosin, ripulin ja jälkitauteina niveltulehduksia. Oireena on usein myös mahan oikealla puolella oleva voimakas kipu, jolloin diagnoosissa voidaan erehtyä luulemaan kipua umpilisäkkeen tulehdukseksi. "Y. enterocolitica" -bakteerista on myös ihmiselle haitattomia apatogeenisiä kantoja.
Tauti leviää yleensä raakojen tai huonosti kypsennettyjen elintarvikkeiden välityksellä. Bakteeri lisääntyy erityisen tehokkaasti jääkaappilämpötilassa, joten elintarvikkeiden pitkä säilytys lisää tartuntariskiä. Tartuntariskiä pienennetään lyhyillä säilytysajoilla ja asianmukaisella kylmäsäilytyksellä, elintarvikkeiden kunnollisella kuumentamisella ja huolellisella hygienialla, johon kuuluu käsien ja keittiövälineiden pesu ennen ja jälkeen ruoanlaiton.
"Yersinia pestis" -bakteeri voi aiheuttaa ihmiselle ruton, ja sitä pidetään laajojen historiallisten ruttoepidemioiden, kuten mustan surman, aiheuttajana.
Colours (Stonen albumi)

Colours on Stone-yhtyeen kolmas pitkäsoitto, joka julkaistiin vuonna 1990. Levyn tuottivat Mikko Karmila ja Stone. Masteroijana toimi Mika Jussila. Levy on omistettu Jallu Mantilalle. Sen tunnetuimmat kappaleet ovat ”Stone Cold Soul” ja ”White Worms”. Kappale ”Friends” on Led Zeppelin -cover. Jiri Jalkasen erottamisen jälkeen tilalle otettiin Airdashin kitaristi Markku ”Nirri” Niiranen.
Albumi ylsi Suomen virallisen listan sijalle 8, ja se pysyi listalla yhteensä 8 viikkoa.
Kappaleet.
A-puoli
B-puoli
Keittiömestari

Keittiömestari on ravintolakeittiön tai muun suurkeittiön esimiehen ammattinimike. Aikoinaan nimikettä saivat käyttää vain ravintolakeittiön toiminnasta vastaavat henkilöt. Ruokapalvelutoimintojen monipuolistuessa nimikkeen käyttö on yleistynyt ravintola- ja catering-aloilla erittäin paljon. Titteli itsessään viittaa käsityöläisyyden aikakauteen ja vanhaan mestari-oppipoika -järjestelmään. Mestarin arvonimen saavuttaneet henkilöt olivat tuolloin alansa huippuammattilaisia. Heidän tehtävänään oli johtaa työtä ja siirtää tietotaitoaan alaisille eli kisälleille. Ammattikunta eli kilta valvoi käytännön työssä tapahtuvaa koulutusta.
Keittiömestarin lähin esimies voi olla esimerkiksi ravintolapäällikkö tai suuremmissa yksiköissä erillinen keittiöpäällikkö. Keittiöpäällikkö on yleensä keittiömestari, jolla on tulosvastuu oman yksikkönsä toiminnasta. Keittiöpäällikön alaisena voi työskennellä useita eritasoisia keittiömestareita, kokkeja ja muuta keittiön henkilökuntaa. Työnkuva on laajentunut vuosien saatossa erittäin paljon. Kädentaitojen ja esimiestaitojen rinnalle on noussut tarve hallita haastavia liikkeenjohdollisia asioita.
Nykyisin ravintolakeittiön esimiehen tehtäviä hoitavalla henkilöllä voi olla esimerkiksi ruoanvalmistukseen suuntautuneen restonomin (amk) tutkinto tai vanhamuotoinen opistoasteen esimiestutkinto. Keittiöesimiehenä toimivat henkilöt voivat suorittaa myös kansainvälisen keittiömestaritutkinnon. Tutkinnon tarkoituksena on todentaa yhdenvertaisesti keittiömestareiden osaaminen kansainvälisellä tasolla. CEC ("Certified Executive Chef") ja CMC ("Certified Master Chef") tutkintoihin valmentavaa koulutusta tarjottiin esimerkiksi Haaga-Helia ammattikorkeakoulussa syksyllä 2008 käynnistyneessä koulutusohjelmassa (restonomi, (AMK)). Keittiömestareiden etujärjestönä Suomessa toimii vuonna 1950 perustettu Suomen Keittiömestarit ry.
Kuuluisia keittiömestareita ovat muiden muassa Auguste Escoffier, Paul Bocuse, Gordon Ramsay ja Thomas Keller sekä suomalaisista Eero Mäkelä, Martti Lehtinen, Jaakko Kolmonen, Keijo Olander ja Hans Välimäki.
DN-jääpursi

DN-jääpursi on jäällä purjeen avulla liikkuva vene. Pursi perustuu Detroit News -lehden vuonna 1937 järjestämän suunnittelukilpailun voittaneeseen ehdotukseen. Veneen enimmäispituus on 3,75 metriä ja sen paino on noin 55-70 kiloa. 
DN-jääpursi on yhden hengen purjehdittava. Tosin kaksikin voi purrella matkustaa tilapäisesti.
Kovalla tuulella ja tasaisella jäällä jääpurret saavuttavat suuria nopeuksia (yli 100 km/h).
Pursi on kokoonlaitettava ja voidaan kuljettaa kätevästi henkilöauton kattotelineellä.
Kilpailutoiminta.
DN-jääpurrella järjestetään virallisia kilpailuja ja Suomessa kilpaillaan SM-tasolla.
Vuosittain lajin kansainvälinen liitto järjestää sekä EM- ja MM-kisat. 
Lajissa hyvin menestyneitä maita on USA, Viro, Puola, Ruotsi ja Saksa. Suomalainen ei ole
koskaan voittanut lajin maailman- tai Euroopan-mestaruutta.
Matti Olavi Ranin

Matti Helge Olavi Ranin (s. 24. lokakuuta 1952 Helsinki) on suomalainen näyttelijä, joka on työskennellyt Helsingin Kaupunginteatterissa ja esiintynyt muun muassa suosituissa televisiosarjoissa "Ihmeidentekijät" ja "Parhaat vuodet".
Raninin vanhemmat olivat näyttelijä Matti Ranin ja televisio-ohjaaja Irja Ranin. Hänen isovanhempansa isän puolelta, Helge ja Saara Ranin, olivat myös näyttelijöitä. Hänen äidinpuoleinen isoisänsä oli näyttelijä Toivo Hämeranta.
Ranin työskenteli usein isänsä Matti Raninin kanssa ja oli mukana muun muassa Kasper-teatterissa. Lisäksi hän esiintyi animaatioelokuvien ääninäyttelijänä isänsä toimiessa samojen elokuvien suomentajana ja ääniohjaajana.
Arto Viitaniemi

Arto Viitaniemi (s. 1947 Ikaalinen) on suomalainen poliitikko ja metallityöläinen. Viitaniemi oli Suomen kommunistisen puolueen pääsihteeri vuosina 1990–2010 ja Järvenpään kaupunginvaltuutettu 1980-luvun alussa (SKDL) ja 2005–2008 (SKP). Viitaniemi on koulutukseltaan sorvari ja hän toimi 1970- ja 1980-luvuilla Metallityöväen liiton valtuustossa. Viitaniemi kuuluu -tiedotuskeskuksen hallitukseen.
Sojuz 14

Sojuz 14 oli osa Neuvostoliiton sotilaallista Almaz-avaruusohjelmaa. Avaruuslento keskittyi siihen miten ihminen kestää avaruuslentoa. 
Laukaisu tapahtui Baikonurista 3. heinäkuuta 1974 kello 18.51.08 UTC. Lennon radiokutsu oli Беркут, maakotka. Miehistö testasi sopisiko Saljut 3 -avaruusasema tiedusteluun. Lento kesti vajaat 16 vuorokautta. 
Jälkikäteen etenkin niin sanottuja sotilaallisia miehitettyjä lentoja on arvosteltu siitä, että niiden miehistöt vain lensivät avaruuteen eivätkä tehneet asemalla mitään hyödyllistä.
Sojuz 15

Sojuz 15 oli toinen Saljut 3 -avaruusasemalle tehty lento. 
Lennon radiokutsu oli Дунай, Tonava. Laukaisu tapahtui Baikonurista 26. elokuuta 1974 19:58:05 UTC. Kahden hengen lento epäonnistui, kun automaattinen telakointi asemaan epäonnistui ja manuaalisen telakoinninkin jäädessä ajoaineen vähyyden takia tekemättä. Lento kesti siksi vain kaksi vuorokautta.
Titanomyrma

Titanomyrma on sukupuuttoon kuollut muurahaisten heimoon kuuluva suku, joka eli paleogeenikaudella eoseeni-epookin aikana. Sukuun luetaan kolme lajia: "T. giganteum", "T. simillimum" ja "T. lubei". Suvun lajien fossiileja on löydetty Yhdysvalloista ja Saksasta, ja ne kuuluvat suurimpiin tunnettuihin muurahaisiin. "T. giganteum" ja "T. simillimum" tunnetaan Messelin savikivestä Saksasta löydetyistä fossiileista. "Titanomyrma lubei" on löydetty Green River -kerrostumasta Wyomingista, Yhdysvalloista. "Titanomyrman" nimi tarkoittaa jättimäistä muurahaista.
Ominaisuudet.
"T. giganteumin" on "Titanomyrma"-lajeista suurin, ja suurin tunnettu muurahaislaji. "T. giganteumin" työläiset olivat 1–3 senttimetriä ja kuningattaret suurimmillaan jopa 5,5 senttimetriä pitkiä. Kuningatarten siipien kärkiväli saattoi olla 13 senttimetriä. "Titanomyrma lubei"-kuningattaren pituus on yli 5 senttimetriä.
Luokittelu.
Titanomyrma kuuluu sukupuuttoon kuolleeseen alaheimoon Formiciinae. "Titanomyrma giganteumin" ja "Titanomyrma simillimum" luokiteltiin aluksi sukuun "Formicium". Tämä suku oli kuitenkin alun perin kuvattu pelkkien eoseeni-epookin ajan kerrostumista Yhdistyneestä kuningaskunnasta ja Yhdysvalloista löytyneiden etusiipien perusteella lajeiksi "Formicium brodiei", "Formicium mirabile" ja "Formicium berryi". Uudet kokonaiset fossiilit oli luokiteltu "Formicium"-sukuun sillä niiden siipisuonet olivat samantyyppiset.
Vuonna 2011 S. Bruce Archibaldin johtama tutkijaryhmä katsoi että tämä luokittelu oli ongelmallinen sillä muurahaisten tunnistaminen tarkasti pelkän siiven perusteella ei ole kovin luotettavaa. He huomauttivat tutkimuksessaan, että "Formicium"-siipien välinen kokovaihtelu saattoi olla vain lajin sisäistä vaihtelua kuhnurien ja kuningattarien välillä ja lisäksi suoniston muuntelu yhden "”Formicium” giganteumin" -kuningattaren vasemman ja oikean siiven välillä vastasi "F. brodiei" ja "F. berryi" siipien vaihtelua. Lisäksi nykylajien luokittelussa siipiä ei myöskään juurikaan käytetä niiden suuren vaihtelun, työläisten siivettömyyden ja muurahaissiipien vähäisen tutkimuksen vuoksi.
Tästä syystä he katsoivat että "Formicium"-sukuun tulisi luokitella vain irrallisten siipien fossiilit, jotka ovat Formiciinae-alaheimon muurahaisista peräisin. He nimesivät samassa tutkimuksessa "Titanomyrma lubei"-lajin ja siirsivät "”Formicium” giganteumin" ja "”Formicium” simillimumin" "Titanomyrma"-sukuun.